Veljekset Keskinen

Veljekset Keskinen Oy (yleisesti Keskisen Kyläkauppa tai Tuurin Kyläkauppa) on kauppakeskus, joka sijaitsee Etelä-Pohjanmaalla, Alavuden kaupungin Tuurissa. Kauppakeskuksessa on Tavarapuodin ja Ruokapuodin lisäksi Hotelli OnnenTähti, karavaanarialue Onnela, Kyläkaupan Bensa-asema, ravintolapalveluita (esim. Vesa’s Burger, joka tunnetaan sen Boss Ateriasta, johon sisältyy tarjottimellinen ranskalaisia) sekä kesäisin Pihamyymälä. Kauppakadulla toimii ulkopuolisia yrittäjiä kuten apteekki. Kyläkaupan ympärille on vuosien varrella kasvanut kymmenien yritysten kauppakylä. Kauppakylässä toimii muun muassa: Normal ja Nahkapaikka.

Nykyinen kauppias Vesa Keskinen on kauppias viidennessä sukupolvessa.

Kyläkauppaa on laajennettu useaan otteeseen. Vuonna 2016 valmistui viimeisin, 5 000 neliömetrin laajennus ja kesäkuussa 2017 avattiin Tavarapuodin ja Ruokapuodin yhdistävä Kauppakatu.

Kyläkaupalla on runsaasti omia tuotteita, ja OnnenTähti-maitosuklaa on Kyläkaupan myydyin tuote.

 Historia 
Toivo Keskinen perusti vuonna 1946 kiinteän kauppapaikan Tuuriin, josta se siirtyi nykyiselle paikalleen vuonna 1969. Vuonna 1976 hänen poikansa, Matti ja Mikko Keskinen, ostivat hänen liikkeensä, jolloin yritys sai nimekseen Veljekset Keskinen Oy. Vuonna 1986 Mikko Keskinen myi oman osuutensa kyläkaupasta veljelleen Matille. Matin poika Vesa Keskinen aloitti kyläkaupan palveluksessa vuonna 1987, ja hänestä tuli toimitusjohtaja vuonna 1994.

Vuonna 2003 Keskinen julkisti Helsingissä suunnitelmansa kolminkertaistaa Veljekset Keskisen myyntitilat. OnnenLinnaksi nimettyyn rakennukseen rakennettiin länteen päin avautuva linnamainen julkisivu. Leveyttä julkisivulla on 250 metriä, oviaukon korkeus 8 metriä, ja korkein kohta on 33,86 metriä.

Tavaratalo sai uuden julkisivun vuonna 2016. Rakennus on 96 metriä leveä ja korkeimmalta kohdaltaan 18 metriä. Päävärinä on Royal Blue – kuninkaallinen sininen.

 Palvelut 

 Tavarapuoti 
Tavarapuodin nimellä toimivan tavaratalon valikoimissa on yli 250 000 erilaista tuotetta. 

Ruokapuoti
Toukokuussa 2005 avattiin pelkästään elintarvikkeita myyvä liike Ruokapuoti. Ruokakaupan yhteydessä on kaksi ravintolaa, kahvila ja hotellin vastaanotto.

Hotelli OnnenTähti
Vuonna 2005 perustettu hotelli OnnenTähti majoittaa asiakkaita 76 huoneessa, joista uusimmat ovat valmistuneet vuonna 2020. Huoneista kahdeksan on sviittejä. Hotellissa on myös 117-paikkainen auditorio sekä 60, 16 ja 10 hengen kokoushuoneet.

 Karavaanarialue Onnela 
Kyläkaupan karavaanarialue Onnelan alueella on yli 500 ympärivuotista sähköpaikkaa. Kesällä 2020 aluetta laajennettiin yli 200 sähköpaikalla ja uusilla huoltorakennuksilla. Alue on valittu vuoden 2013 Caravan-alueeksi (SF-Caravan ry) ja vuoden 2018 koiraystävällisimmäksi leirintäalueeksi. 

Karavaanarialueen palvelutarjontaan kuuluvat: wc- ja suihkutilat, vaunujen jätevesihuolto, vesipiste, saunat (talvikaudella vain tilaussauna), uimaranta, grillikatokset, lasten leikkipaikka, koirien ulkoilutusalue ja jätepisteet.

 Ravintolapalvelut 
Kyläkaupan alueella on useita ravintoloita ja kahviloita.

 Kyläkaupan Bensa-asema 
Kyläkaupan Bensa-asema ‑nimisellä huoltoasemalla toimii polttoainemyynnin sekä kahvila- ja ravintolatoiminnan lisäksi ympärivuorokautinen autopesu sekä lämmitysöljyn ja nestekaasun myynti kotitoimituksina.

Tapahtumat ja elämykset
Kyläkauppa järjestää alueella tai sen läheisyydessä erilaisia tapahtumia. Suurimpia tapahtumia ovat olleet Miljoona Rock -musiikkifestivaali, Miljoona Pilkki ‑pilkkikilpailu ja erilaiset hyväntekeväisyystapahtumat. Nykyisin kyläkaupan suurin tapahtuma tunnetaan nimellä Miljoona Tivoli, joka toteutetaan kyläkaupan alueella kesäisin Tivoli Sariolan toimesta. Miljoona Tivoli on maksuton alle 13-vuotiaille.

Kyläkaupan alueella on myös muun muassa OnnenKenkä-monumentti, OnnenSilta, erilaisia patsaita, Muumimuki- ja kahvikuppikokoelmat, Nokian puhelinkokoelma, Lego-pienoismalli kyläkaupasta ja Markan Tarina ‑rahahuone (Suomen suurin esillä oleva rahakokoelma Suomen käyttörahoista vuosilta 1860–2002).   

Alueella on erilaisia leikkipaikkoja, Muumi-leikkipuisto ja ilmainen Riemu Park -sisäseikkailupuisto. Kesäisin käytössä on Minigolf-rata. Alueella on myös Alavuden kaupungin ylläpitämä skeittipuisto. 

 Miljoona-tapahtumia 
 Miljoona Pilkki (1996–2005) 
 Miss Miljoona (2001) 
 Miljoona Rock (2004–) 
 Miljoona Koira (2005–) 
 Miljoona Tuning
 Miljoona Zetor (Miljoona Traktori)
 Miljoona Tivoli (Tivoli Sariola)
 Miljoona Hevonen (2014–2016) 
 Miljoona Kirppis

 Muuta 
pienois|Kyläkaupan ruokapuoti ja hotelli. Oikeassa reunassa tavarapuodin ja hotellin vuonna 2015 valmistunut laajennus.
Kyläkaupassa ja sen lähistöllä kuvattiin Tuuri-nimistä televisio-ohjelmaa vuosina 2010–2012. Sittemmin siellä on kuvattu Tuurin kyläkauppias ‑nimistä sarjaa kesällä vuosina 2014–2020.

Veljekset Keskinen Oy ilmoitti vuonna 2006 Matkailun edistämiskeskukselle kävijämäärän olevan 6 031 000.

Virtualtourist.com-sivusto valitsi kyläkaupan pihamaalla sijaitsevan OnnenKenkä-monumentin vuonna 2008 maailman kolmanneksi rumimmaksi monumentiksi.

Veljekset Keskinen Oy osti Helsingistä Hakaniemen kauppahallin väistötilana toimineen väliaikaisen kauppahallin 440 000 eurolla. Halli avattiin kyläkaupan outlet-myymälänä helmikuussa 2024.

 OnnenKylä-tarina 
Vesa Keskinen kirjoitti OnnenKylä-tarinan vuonna 1999, ja se painettiin Hyvän Tuurin Kirjaan vuonna 2000. Tarinasta on elementtejä tavaratalon nykyisessä julkisivussa. Julkisivun korkeimmalla paikalla sijaitseva noin kolmimetrinen OnnenEnkeli OnnenKenkä sylissään toivottaa kaikki tervetulleeksi. OnnenEnkeli on Onnetar, joka asuu Tuurissa, OnnenKylässä. Onnettaren ratsu on yksisarvinen, jonka kenkä on aiheena OnnenKenkä-monumentissa. OnnenKenkä on puhdasta kultaa. Tarinan mukaan mitä useammin käyt OnnenKylässä, sitä enemmän sinulla on onnea niin pelissä kuin rakkaudessakin.

Muita julkisivun OnnenSymboleita ovat OnnenLuvut kolmetoista ja seitsemän, jotka muun muassa on löydettävissä kolmenatoista 7-sakaraisena OnnenTähtenä.

 Lähteet 

 Aiheesta muualla 

 Veljekset Keskinen Oy:n kotisivut

*